Muftiy Usmonxon Alimov Rossiyaning Stavropol o‘lkasida uchrashuvlar o‘tkazdi

Xorij safarida bo‘lib turgan O‘zbekiston musulmonlari idorasi raisi, muftiy Usmonxon Alimov Rossiyaning Stavropol o‘lkasi muftiysi Muhammad hoji Rahimov va bir guruh o‘zbekistonlik mehnat muhojirlari bilan uchrashdi. Shuningdek, Pyatigorsk shahridagi masjid va madrasalar faoliyati bilan yaqindan tanishdi, deya xabar beradi “Muslim.uz”.

Stavropol o‘lkasi muftiysi bilan bo‘lgan muloqotda Islom dini qadriyatlarini asrab-avaylash, musulmon davlatlari o‘rtasida do‘stlik va hamkorlik rishtalarini yanada mustahkamlash haqida so‘z bordi. Usmonxon Alimov O‘zbekistonda din sohasida amalga oshirilayotgan keng ko‘lamli ishlar, katta yangiliklar va ulkan o‘zgarishlar to‘g‘risida gapirib berdi. O‘zbekiston va Stavropol musulmonlari idoralari aloqalari yildan-yilga sayqallanib kelayotgani, oxirgi ikki yilda idoralar vakillari bir necha bor muloqot qilganini ta’kidladi.
Shuningdek, muftiy hazratlari Stavropol o‘lkasidagi o‘zbekistonlik mehnat muhojirlari bilan uchrashib, mamlakatda din sohasida olib borilayotgan islohotlar, yangi masjid-madrasalar ochilgani, ilmiy markazlar, ixtisoslashgan maktablar tashkil etilgani, keng miqyosda Qur’on musobaqasi uyushtirilayotganini bildirdi. Vatanga sadoqat, oila muqaddasligi, ogohlik mavzularida amru-ma’ruf qilib berdi. Muhojirlarning yashash va ishlash sharoitlari bilan qiziqib, savollariga javob qaytardi.

Ko‘p yillardan buyon Stavropol o‘lkasida yashaydigan, asli samarqandlik bo‘lgan tabarruk yoshdagi onaxon bilan uchrashib, dildan suhbatlashdi. “Pyatigorsk” radiosiga intervyu berdi.
Stavropol o‘lkasiga safar davom etmoqda.